สังคมข่าวหุ้น
*ตลาดหุ้นไทยรับผลบวกจากสถาบันจัดอันดับความน่าเชื่อถือ เอสแอนด์พี มีมุมมองเชิงบวกต่อประเทศไทย ดัชนีปิดบวก 12.03 จุด มาที่ 1,563.85 จุด มูลค่าการซื้อขายกว่า 56,739 ล้านบาท แต่คำถามคือ ดัชนีจะไปต่อได้ไหม ? คำตอบคือ วิ่งต่อยาก หรืออาจจะแกว่งในกรอบแคบ เพราะปัจจัยด้านอื่น ๆ ยังตามหลอกหลอน โดยเฉพาะเรื่องเทรดวอร์
12 ธ.ค. 2562

คาเฟอีน
*ตลาดหุ้นไทยรับผลบวกจากสถาบันจัดอันดับความน่าเชื่อถือ เอสแอนด์พี มีมุมมองเชิงบวกต่อประเทศไทย ดัชนีปิดบวก 12.03 จุด มาที่ 1,563.85 จุด มูลค่าการซื้อขายกว่า 56,739 ล้านบาท แต่คำถามคือ ดัชนีจะไปต่อได้ไหม ? คำตอบคือ วิ่งต่อยาก หรืออาจจะแกว่งในกรอบแคบ เพราะปัจจัยด้านอื่น ๆ ยังตามหลอกหลอน โดยเฉพาะเรื่องเทรดวอร์
*ผ่านมาถึงตอนนี้ นักวิเคราะห์ต่างยกธงขาวกันแล้วว่า ดัชนีไม่น่าจะเกิน 1,600 จุด แต่ก็ไม่น่าจะหลุด 1,530 จุด ส่วนปีหน้ามาว่ากันใหม่ รอลุ้นเรื่องงบประมาณผ่านสภาฯ และปัจจัยต่างประเทศจะคลี่คลายไปในทิศทางที่ดีขึ้น และยังต้องดูว่ารัฐบาลจะมีมาตรการกระตุ้นเศรษฐกิจออกมาอีกหรือเปล่า แต่อย่างที่เคยเขียนไว้ก่อนหน้านี้ว่า มาตรการที่ว่านี้ หากจะให้ได้ผลจริง ๆ คือเมื่อฟังแล้วจะต้องร้อง ว้าววว…..
*หุ้น AMANAH ราคาถูกทุบลงมาเพื่อเก็บของ ก่อนจะถูกดันให้กลับไปยืนเหนือ 3.00 บาทอีกครั้ง แต่หากใครติดตามข่าว ก็น่าจะพอรู้ว่า กำไรไตรมาส 4/2562 จะทำสถิติสูงสุดอีกครั้ง แถมปีหน้ากำไรยังเติบโตต่อเนื่อง ทั้งจากต้นทุนที่ต่ำลง หนี้เสียดีขึ้น สินเชื่อจำนำทะเบียนรถยังขยายตัวได้ดี และยังมีมาร์จิ้นสูงอีก ขณะที่ IAA Consensus Target Price อยู่ที่ 3.82 บาท หุ้นมีราคาอัพไซด์เยอะมาก ๆ
*แบงก์กรุงศรี BAY ประกาศแต่งตั้ง “กฤติยา ศรีสนิท” ดำรงตำแหน่งประธานคณะเจ้าหน้าที่ด้านธุรกิจสินเชื่อยานยนต์ มีผลตั้งแต่วันที่ 1 มกราคม 2563 ส่วนก่อนหน้านี้ได้รับมอบหมายให้ดำรงตำแหน่งกรรมการผู้จัดการใหญ่ บริษัท อยุธยา แคปปิตอล ออโต้ ลีส จำกัด (มหาชน) ซึ่งมีส่วนสำคัญอย่างยิ่งในการขับเคลื่อน กรุงศรี ออโต้ ให้ก้าวสู่การเป็นผู้นำด้านสินเชื่อยานยนต์ครบวงจรชั้นแนวหน้าของประเทศไทยมาโดยตลอด
*ฝากมาจาก “รื่นวดี สุวรรณมงคล” เลขาธิการ สำนักงาน ก.ล.ต. เกี่ยวกับผลการประชุมคณะกรรมการ ก.ล.ต. ครั้งที่ 12/2562 วันก่อนหน้านี้ (11 ธ.ค.) ว่าได้อนุมัติการออกใบอนุญาตประกอบการเป็นศูนย์รับฝากหลักทรัพย์ ให้กับ ThaiBMA ตามโครงการทดสอบและพัฒนานวัตกรรมเพื่อสนับสนุนการให้บริการเกี่ยวกับตลาดทุน หรือ Regulatory Sandbox เพื่อช่วยลดระยะเวลาการนำตราสารหนี้ออกใหม่ของผู้ลงทุนเข้าซื้อขายในตลาดรอง โดย ThaiBMA ได้จัดทำระบบจัดเก็บข้อมูลผู้ถือครองตราสารหนี้ โดยใช้เทคโนโลยี Distributed Ledger Technology (DLT) ทำให้ผู้เกี่ยวข้องทั้งหมด ตรวจสอบข้อมูลตราสารหนี้ได้สะดวก รวดเร็ว ลดความซ้ำซ้อน และลดระยะเวลาในกระบวนการปิดสมุดทะเบียน
*อีกเรื่องคือ คณะกรรมการกองทุนส่งเสริมการพัฒนาตลาดทุน หรือ กองทุน CMDF มีมติแต่งตั้ง “ชนันต์ ชาญชัยณรงค์” เป็นผู้จัดการกองทุนฯ คนแรก มีวาระการดำรงตำแหน่ง 4 ปี เริ่มตั้งแต่วันที่ 1 มกราคม 2563-31 ธันวาคม 2566 โดยนายชนันต์ ปัจจุบันอายุ 52 ปี มีประสบการณ์การทำงานในตำแหน่ง Head of Institutional Client Group Sales ธนาคารดอยซ์แบงก์ กรุงเทพฯ ทำงานธนาคารบีเอ็นพี พารีบาส์ สาขากรุงเทพฯ และสาขาประเทศสิงคโปร์ ดำรงตำแหน่ง Head of Fixed Income &amp; ALM Treasury Thailand, Head of Global Markets Southeast Asia &amp; India &amp; Head of Corporates Global Markets Asia Pacific และ Senior Advisor Global Markets Asia Pacific เป็นตำแหน่งสุดท้าย